SA’ner-ma vas vir moord op drie kindersGary Clarence en sy tweelingseuns Foto: Facebook ŉ Vrou van Suid-Afrika is in hegtenis geneem nadat drie kinders dood aangetref is in ŉ huis in Londen, het die Britse polisie Woensdag bevestig. Die Telegraph het die 43-jarige vrou as Tania Clarence uitgeken, maar die polisie wou nie haar naam bekend maak nie. Volgens mediaberigte was sy die ma van die drie kinders. Haar man, Gary, is die hoof van gesondheidsorg by Investec in Londen, het die Telegraph verder berig. Die polisie is Dinsdagaand omstreeks 21:30 na die huis in New Malden, suid van die hoofstad, ontbied. Die polisie het toe op die kinders se liggame afgekom. Volgens ŉ buurvrou, wat anoniem wou bly, was daar vier kinders in die gesin, waarvan drie aan spinale spierdistrofie gely het. Die buurvrou het gesê die egpaar se driejarige tweelingseuns en ŉ vierjarige sussie was siek, maar die oudste dogter (sewe of agt jaar oud) is gesond. Sy het gesê die gesin het sowat ŉ jaar gelede ingetrek, en bygevoeg hulle is “baie oulike mense”. Volgens die Telegraph was Gary en sy oudste dogter in Suid-Afrika toe die kinders vermoor is. Gary en sy dogter het intussen teruggekeer na Londen. Die polisie het gesê niemand anders word in verband met die moorde gesoek nie. Dit is in die stadium nie bekend hoe die kinders vermoor is nie. Bronne: The Telegraph / SAPA-AFP